**Broj: 711-I-489-M-25/19-02-16**

Zagreb, 21. veljače 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Romana Carića, zamjenika općinskog načelnika Općine Kršan,** na 39. sjednici, održanoj 21. veljače 2019.g., daje sljedeće

**MIŠLJENJE**

1. **Dužnosnik Roman Carić, zamjenik općinskog načelnika Općine Kršan, neće povrijediti odredbe ZSSI-a ukoliko se prijavi na jedan ili više natječaja za pročelnika jednog od upravnih odjela Općine Kršan, a niti da, nakon prestanka obnašanja navedene dužnosti, stupi u radni odnos u navedenoj jedinici lokalne samouprave pod uvjetom da je prethodno proveden javni natječaj sukladno Zakonu o službenicima i namještenicima u lokalnoj i područnoj (regionalnoj) samoupravi.**

1. **Povjerenstvo upućuje dužnosnika Romana Carića da se, u cilju očuvanja vlastite vjerodostojnosti i očuvanja povjerenja građana u tijela javne vlasti, te otklanjanja sumnje da je koristio dužnost zamjenika općinskog načelnika Općine Kršan radi postizanja osobnog probitka, izuzme iz svakog, pa i posrednog, oblika sudjelovanja u postupku provedbe javnog natječaja za zapošljavanje u Općini Kršan, u kojem bi dužnosnik bio jedan od prijavljenih kandidata.**
2. **U cilju izbjegavanja svake sumnje da je na odabir zamjenika općinskog načelnika kao najboljeg kandidata utjecala okolnost da u Općini Kršan obnaša javnu dužnost, u slučaju da dva ili više kandidata imaju iste, ili u bitnom slične reference, uputno bi bilo da drugi kandidat ili kandidati imaju prednost zasnivanja radnog odnosa u odnosu na imenovanog dužnosnika.**
3. **Ukazuje se dužnosniku Romanu Cariću kako je člankom 89. stavkom 2. Zakona o lokalnim izborima, kojim se propisuju nespojive dužnosti s istodobnim obnašanjem dužnosti općinskog načelnika ili zamjenika općinskog načelnika, propisano kako općinski načelnik ili zamjenik općinskog načelnika za vrijeme obnašanja dužnosti, između ostalog, ne može biti pročelnik, službenik ili namještenik u upravnim odjelima ili službama jedinica lokalne odnosno područne (regionalne) samouprave. Za mjerodavno tumačenje odredbi navedenog Zakona nadležno je Ministarstvo uprave.**

Obrazloženje

Zahtjev za davanjem mišljenja Povjerenstva podnio je dužnosnik Roman Carić, zamjenik općinskog načelnika Općine Kršan. U knjigama ulazne pošte zahtjev je zaprimljen pod poslovnim brojem: 711-U-781-M-25/19-01-5 12. veljače 2019. g., povodom kojeg se vodi predmet broj: M-25/19.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a, stoga je Roman Carić povodom obnašanja dužnosti zamjenika općinskog načelnika Općine Kršan obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnik Roman Carić navodi kako je u upravnim tijelima Općine Kršan zaposlen u neprekidnom trajanju od 2004. g., a do stupanja na javnu dužnost zamjenika općinskog načelnika Općine Kršan obavljao je poslove Voditelja odsjeka za općinsku samoupravu i upravu, opće i pravne poslove i s Općinom Kršan ima Sporazum o povratku na to radno mjesto po prestanku profesionalnog obnašanja dužnosti zamjenika općinskog načelnika Općine Kršan. Kako postoji inicijativa općinskog načelnika i Općinskog vijeća Općine Kršan za izmjenom sadašnjeg unutarnjeg ustroja Općine Kršna na način da se umjesto postojećeg Jedinstvenog upravnog odjela sa jednim pročelnikom i pripadajućim odjelima na čelu sa voditeljima odsjeka formira više Upravnih odjela na čelu s pročelnicima, dužnosnik Roman Carić ističe kako bi se javio na jedan ili više raspisanih natječaja za imenovanje pročelnika jednog od upravnih odjela. Kako je člankom 19. Zakona o službenicima i namještenicima u lokalnoj i područnoj (regionalnoj) samoupravi određeno da natječaj raspisuje pročelnik upravnog tijela, dok natječaj za imenovanje pročelnika upravnog tijela raspisuje općinski načelnik, gradonačelnik, odnosno župan, imenovani dužnosnik traži mišljenje Povjerenstva može li se kao dužnosnik javiti na takav javni natječaj, je li potrebno prethodno podnijeti ostavku na obnašanje javne dužnosti zamjenika općinskog načelnika. Također, dužnosnik traži mišljenje može li se prijaviti na javni natječaj kao dužnosnik, a u slučaju prijema u radni odnos, odnosno donošenja rješenja o imenovanu pročelnikom, izabrati jednu od nespojivih funkcija, odnosno dužnosti, te ponovno sklopiti Sporazum s Općinom Kršan. Dužnosnik Roman Carić napominje kako u slučaju neprijavljivanja na eventualni budući raspisani natječaj za imenovanje pročelnika jednog do upravnih odjela, uzimajući u obzir kako će se izmjenom ustroja ukinuti dosadašnje radno mjesto voditelja odsjeka za općinsku samoupravu i upravu, opće i pravne poslove, prestankom njegovog obnašanju dužnosti zamjenika općinskog načelnika Općine Kršan, iako postoji obveza Općine Kršan na temelju sklopljenog Sporazuma o rasporedu na rukovodeće radno mjesto, on bi formalno ostao neraspoređen, jer više ne bi postojalo rukovodeće radno mjesto na koje bi se mogao rasporediti.

Uz zahtjev za davanjem mišljenja, dužnosnik je dostavio Sporazum od 31. svibnja 2017. g.

Uvidom u Registar dužnosnika kojeg vodi Povjerenstvo utvrđeno je kako dužnosnik Roman Carić obnaša dužnost zamjenika općinskog načelnika Općine Kršan od 26. svibnja 2017.g.

Povjerenstvo je uvidom u izvješće o imovinskom stanju dužnosnika Romana Carića, koje je dužnosnik dostavio povodom promjena 3. siječnja 2019. g., naveo kako profesionalno obnaša dužnost zamjenika općinskog načelnika Općine Kršan od 26. svibnja 2017.g.,a prije stupanja na navedenu dužnost bio je zaposlen na radnom mjestu voditelja odsjeka Općine Kršan od 9. kolovoza 2004.g.

Člankom 7. ZSSI-a propisana su zabranjena djelovanja dužnosnika. Između ostalog, točkom b) navedenog članka propisano je kako je dužnosnicima zabranjeno ostvariti ili dobiti pravo u slučaju da se krši načelno jednakosti pred zakonom. Podstavkom i) istog članka propisano je kako je dužnosnicima zabranjeno na koji drugi način koristiti položaj dužnosnika utjecanjem na odluku zakonodavne, izvršne ili sudbene vlasti kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi.

Člankom 8. Zakona o službenicima i namještenicima u lokalnoj i područnoj (regionalnoj) samoupravi („Narodne novine“, broj 86/08., 61/11., 04/18.) propisano je kako se postupak prijema u službu može provesti samo u skladu s planom prijma u službu utvrđenim u skladu s odredbama toga Zakona, osim u Zakonom propisanim slučaju potrebe prijma u službu na određeno vrijeme i popune radnog mjesta koje je ostalo upražnjeno nakon donošenja plana za tekuću godinu. Člancima 17. – 20. istog Zakona propisano je kako se u službu prima putem javnog natječaja koji se obvezno objavljuje u „Narodnim novinama“, a može se objaviti i u dnevnom ili tjednom tisku. Natječaj raspisuje pročelnik upravnog tijela, a natječaj za imenovanje pročelnika upravnog tijela raspisuje općinski načelnik, gradonačelnik, odnosno župan. Za popunjavanje radnog mjesta moraju biti osigurana sredstva u proračunu jedinice lokalne samouprave. Natječaj provodi povjerenstvo koje imenuje pročelnik upravnog tijela, a natječaj za imenovanje pročelnika upravnog tijela provodi povjerenstvo koje imenuje općinski načelnik, gradonačelnik, odnosno župan.

Povjerenstvo obrazlaže kako ZSSI ne sadrži odredbu kojom bi dužnosnicima nakon prestanka obnašanja dužnosti bilo izričito zabranjeno zasnivanje radnog odnosa u tijelu javne vlasti u kojem su obnašali dužnost, te stoga sukladno odredbama ZSSI-a načelno nema zapreke da se dužnosnik Roman Carić nakon prestanka obnašanja dužnosti zamjenika općinskog načelnika Općine Kršan zaposli u istoj jedinici lokalne samouprave u kojoj je obnašao javnu dužnosti. Pritom je Općina Kršan obvezna postupati sukladno odredbama Zakona o službenicima i namještenicima u lokalnoj i područnoj (regionalnoj) samoupravi, kojim je propisana obveza provođenja javnog natječaja za prijam u službu, a kojeg provodi Povjerenstvo posebno imenovanu za tu svrhu.

Kako postoji vjerojatnost da bi dužnosnik Roman Carić dužnost zamjenika općinskog načelnika Općine Kršan obnašao i za vrijeme provođenja natječaja za zapošljavanje u istoj Općini u kojoj obnaša javnu dužnost, ukoliko upravo dužnosnik Roman Carić bude izabran kao najbolji kandidat na navedenom natječaju, mogao bi se stvoriti vanjski dojam da je koristio navedenu dužnost u cilju postizanja osobnog probitka. Dužnosnik Roman Carić stoga, u postupku provedbe javnog natječaja za prijam u službu u Općini Kršan, ne smije ni na koji način koristiti utjecaj koji ima povodom obnašanja dužnosti zamjenika općinskog načelnika u navedenoj jedinici lokalne samouprave u cilju postizanja prednosti pred ostalim kandidatima za isto radno mjesto, kako ne bi došlo do počinjenja nekog od zabranjenih djelovanja iz članka 7. ZSSI-a. Povjerenstvo stoga upućuje dužnosnika da se, u cilju zaštite vlastite vjerodostojnosti i očuvanja povjerenja građana u tijela javne vlasti, izuzme od svakog, pa i posrednog, oblika sudjelovanja u postupku provedbe javnog natječaja na koji bi i sam podnio prijavu.

Nadalje, u cilju očuvanja vlastite vjerodostojnosti dužnosnika, dostojanstva povjerene im dužnosti i povjerenja građana u tijela javne vlasti, u slučaju da zamjenik općinskog načelnika Roman Carić bude imao iste ili u bitnim elementima slične reference kao i neki drugi kandidat u natječaju, sugerira se Općini Kršan kao primjerena metoda razrješavanja opisane situacije davanje prednosti u odabiru najboljeg kandidata drugom kandidatu. Iako ovakav postupak predstavlja diskriminaciju dužnosnika, takva odluka je nužna i predstavlja ispunjavanje obveze dužnosnika propisane člankom 6. stavka 4. ZSSI-a. Naime, u slučaju pojave sukoba interesa tijekom obnašanja javne dužnosti, dužnosnici su dužni isti razriješiti na način da zaštite javni interes. Javni interes u konkretnom slučaju nalaže očuvanje povjerenja građana da na odluku o najboljem kandidatu nije utjecalo neosnovano davanje prednosti privatnom interesu zamjeniku općinskog načelnika na štetu drugih kandidata u natječaju.

Povjerenstvo ukazuje dužnosniku Romanu Cariću na odredbu članka 89. stavka 2. podstavka 40. Zakona o lokalnim izborima („Narodne novine“ broj 144/12., 121/16.) kojom je propisano kako općinski načelnik, gradonačelnik, župan i njihovi zamjenici za vrijeme dok obnašaju dužnost ne mogu biti pročelnik, službenik i namještenik u upravnim odjelima ili službama jedinice lokalne, odnosno područne (regionalne) samouprave. Člankom 90. navedenog Zakona propisano je kako općinski načelnik, gradonačelnik i župan, te njihovi zamjenici koji za vrijeme obnašanja dužnosti prihvate nespojivu dužnost, moraju podnijeti ostavku u roku od 8 dana od dana prihvaćanja nespojive dužnosti. U slučaju da navedeni dužnosnici ne podnesu ostavku u roku od 8 dana od dana prihvaćanja nespojive dužnosti, mandat im prestaje po sili zakona.

Za mjerodavno tumačenje Zakona o lokalnim izborima kao i Zakona o obvezama i pravima državnih dužnosnika nadležno je Ministarstvo uprave pa se upućuje dužnosnik Roman Carić da od istog zatraži odgovor na upit da li se može prijaviti na natječaj kao dužnosnik te u slučaju prijema u radni odnos/donošenja rješenja o imenovanju Pročelnikom, izabrati jednu od nespojivih funkcija/dužnosti, tj. ili pročelničku ili dužnosničku, te opet sklopiti Sporazum s Općinom Kršan sukladno čl. 15. d. Zakona o obvezama i pravima državnih dužnosnika i čl. 90. b. Zakona o lokalnoj i područnoj (regionalnoj) upravi i samoupravi.

Slijedom svega navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Roman Carić, elektronska dostava
2. Objava na internetskoj stranici Povjerenstva
3. Pismohrana